སྤྱིར་དམངས་གཙོའི་ལམ་ལུགས་དེ་ལ་ཞན་ཆའང་ཡོད་རུང་།ཡིན་ནའང་ད་ཕན་འགྲོ་བ་མིའི་ཆབ་སྲིད་ལམ་ལུགས་ཐོག་ཐོན་པའི་ལམ་ལུགས་སྣ་ཚོགས་ཤིག་བྱུང་ཡོད་པའི་ཁྲོད་ནས།དམངས་གཙོའི་ལམ་ལུགས་དེ་ནི་མི་དམངས་ཀྱི་རང་དབང་ཐོབ་ཐང་འགན་ལེན་ཆེ་ཤོས་བྱེད་ཐུབ་པ་དང་།དབང་འཛིན་པ་ཚོ་ལ་ཚོད་འཛིན་ཆེ་ཤོས་བྱེད་ཐུབ་པའི་འཐུས་སྒོ་ཚང་ཤོས་དང་དགེ་མཚན་མང་ཤོས་ལྡནཔའི་ལམ་ལུགས་ཤིག་ཡིན་པས་།དེར་བརྟེན་ད་ཆ་དམངས་གཙོའི་ལམ་ལུགས་དེ་བཞིན་འཛམ་གླིང་རྒྱལ་ཁབ་ཁག་གི་མི་དམངས་ཚོས་དགའ་ཞེན་ཆེན་པོ་བྱེད་པ་དང་།མི་དམངས་ཀྱི་རང་དབང་ཐོབ་ཐང་ལ་མཐོང་ཆེན་བྱེད་མཁན་ཡར་ཐོན་ཅན་གྱི་རྒྱལ་ཁབ་ཚོས་དེ་དང་དུ་ལེན་པའི་ཆབ་སྲིད་ཀྱི་ལམ་ལུགས་ཤིག་ཆགས་ཏེ།ད་ཆ་དམངས་གཙོའི་ལམ་ལུགས་དེ་འཛམ་གླིང་གི་འཕེལ་ཕྱོགས་གཙོ་བོ་ཞིག་ཏུ་འགྱུར་ཡོད་།ཡིན་ནའང་དེ་འདྲའི་མི་དམངས་ཀྱི་རང་དབང་ཐོབ་ཐང་འདོན་སྤེལ་ཆེན་པོ་བྱེད་པ་དང་།དབང་འཛིན་པ་ཚོ་དམ་ལ་བཏགས་པའི་དམངས་གཙོའི་ལམ་ལུགས་དེ་ལ་།ད་དུང་འཇིག་རྟེན་འདིའི་ཐོག་གནས་དང་གནས་མུས་ཡིན་པའི་སྲིད་དབང་སྒེར་གཅོད་པ་ཚོས་སྐྲག་སྣང་ཆེན་པོ་བྱེད་པ་དང་།ཁོང་ཚོས་དྲ་རྒྱ་དང་གསར་ཤོག་དུས་དེབ་ལ་སོགས་པའི་གསར་འགྱུར་རྒྱུད་ལམ་ཁག་ལ་དམ་བསྒྲགས་ཆེན་པོ་བྱས་ཏེ་།རང་དབང་དང་དམངས་གཙོ་ལ་འདོད་པའི་རང་ཉིད་རྒྱལ་ཁབ་ཀྱི་མི་དམངས་ཚོར་།ཕྱི་ཕྱོགས་རྒྱལ་ཁབ་གཞན་གྱི་མི་དམངས་ཚོའི་དམངས་གཙོའི་གནས་ཚུལ་ཤེས་མི་ཐུབ་པ་བཟོ་བ་དང་།ད་དུང་ཁོང་ཚོས་ཉེན་རྟོག་པ་དང་དམག་དཔུང་ལ་བརྟེན་ནས་།རང་ཉིད་ལ་ངོ་རྒོལ་བྱེད་མཁན་མི་དམངས་ཚོར་དྲག་གནོན་སོགས་བྱས་ཏེ་།གང་ལྟར་ཁོང་ཚོས་ཐབས་བརྒྱ་ཇུས་སྟོང་གི་སྒོ་ནས་ཁོ་པ་ཚོའི་དབང་ཆར་ཚད་མཐོའི་འགན་ལེན་བྱེད་པའི་སྲིད་དབང་སྒེར་འཛིན་གྱི་ལམ་ལུགས་དེ་མུ་མཐུད་གནས་ཐུབ་པའི་འབད་བརྩོན་ཆེན་པོ་ཞིག་བྱེད་ཀྱི་ཡོད་པས།ཉེ་ཆར་བྱང་ཨ་ཕི་རི་ཀ་དང་དབུས་ཤར་རྒྱལ་ཁབ་ཁག་ཅིག་གི་མི་དམངས་ཚོས་འུ་ཐུག་ཐབས་ཟད་ཀྱི་སྒོ་ནས།མཐར་ཐང་ཆེན་དང་ཁྲོམས་གཞུང་ཐོག་འདོན་ཡོང་ཏེ་།ལོ་མང་རང་ཉིད་ཀྱི་རང་དབང་ཐོབ་ཐང་བཙན་འཕྲོག་བྱེད་མཁན་སྲིད་དབང་སྒེར་གཅོད་པ་ཚོར་ངོ་རྒོལ་བྱས་ཡོད་ཅིང་།ངོ་རྒོལ་གྱི་ལས་འགུལ་དེ་ཚོའི་ཐོག་མི་དམངས་ཀྱི་ཁྲག་དང་།རྩ་ཆེའི་ཚེ་སྲོག་མི་ཉུང་བ་ཞིག་ཀྱང་བློས་བཏང་བྱེད་དགོས་བྱུང་ཡོད་པ་མ་ཟད་།སླི་སྦི་ཡའི་སྲིད་དབང་སྒེར་གཅོད་པ་རྒའ་རྡའ་ཕིའི་ནས་ད་དུང་དབང་ཆ་བློས་བཏང་བྱེད་འདོད་རྩ་བ་ནས་མེད་པར་མུ་མཐུད་དབང་ཆ་འཛིན་རྒྱུའི་འདོད་རྔམས་ཀྱི་དམྱོས་ཏེ།རང་ཉིད་ཀྱི་མི་དམངས་ཚོར་དམག་དཔུང་ལ་བརྟེན་ནས་དྲག་གནོན་བྱེད་ཀྱི་ཡོད་པས།ད་ཆ་སླི་སྦི་ཡའི་མི་དམངས་ཚོས་རང་ཉིད་ཀྱི་རང་དབང་དང་དམངས་གཙོའི་ཆེད་དུ་།མུ་མཐུད་ཁྲག་དང་ཚེ་སྲོག་བློས་བཏང་བྱེད་དགོས་འཁེལ་བཞིན་ཡོད་ལ་།དངོས་འབྲེལ་ད་ཆ་འཇིག་རྟེན་འདིའི་ཐོག་གི་དམངས་གཙོའི་ལམ་ལུགས་ཡིན་པའི་རྒྱལ་ཁབ་ཁག་གི་དམངས་གཙོའི་འཕེལ་རིམ་ལ་བལྟས་ན།རྒྱལ་ཁབ་མང་ཆེ་བའི་མི་དམངས་ཚོས་རང་ཉིད་ཀྱི་ཁྲག་དང་རྩ་ཆེའི་ཚེ་སྲོག་བློས་བཏང་གི་འཐབ་བརྩོད་བྱས་ཏེ།མཐར་དབང་འཛིན་པ་ཚོའི་ལག་ནས་མི་དམངས་རང་ཉིད་ཀྱི་རང་དབང་དང་དམངས་གཙོའི་ཐོབ་ཐང་བརྩོད་ལེན་བྱས་ཡོད་པ་ཤ་ཏག་ཡིན་པ་ལས་།ཁྲག་དང་ཚེ་སྲོག་བློས་བཏང་གི་འཐབ་རྩོད་ལ་བརྟེན་མི་དགོས་པར་།དབང་འཛིན་པ་ཚོས་མི་དམངས་ལ་བསམ་གཞིགས་བྱས་ཏེ་།མི་དམངས་ལ་རང་དབང་དང་དམངས་གཅོའི་ཐོབ་ཐང་སྤྲད་བཞག་པ་ཧ་ཅང་དཀོན་པོ་ཡིན་ཞིང་།ཡིན་ནའང་།མི་ཚོའི་སམ་ཡུལ་ལས་འདས་པ་ཞིག་ལ།ལོ་ངོ་ཉི་ཤུ་ལྷག་ཙམ་ཞིག་གི་གོང་།དེ་སྔའི་ཨུ་རུ་སུའི་འགོ་ཁྲིད་མི་སྣ།མི་ཧའ་ཡི་ཨེར་།ཀོར་པ་ཆའོ་ཕུས་ཨུ་རུ་སུའི་མི་དམངས་ཀྱི་རང་དབང་དང་དམངས་གཙོའི་ཐོབ་ཐང་ལ་དགོངས་བཞེས་གནང་ནས་།རང་གི་བླ་ན་མེད་པའི་ཨུ་རུ་སུའི་རྒྱལ་ཁབ་ཀྱི་སྲིད་འཛིན་དབང་ཆ་ཆ་ཚང་བློས་བཏང་གནང་ཐོགཨུ་རུ་སུའི་རྒྱལ་ཁབ་ཀྱི་དེ་སྔའི་ཚད་མཐོའི་དབང་ཆ་གཅིག་བསྡུས་ཀྱི་ཆབ་སྲིད་ལམ་ལུགས་དེ་བཞིན།དེང་དུས་དམངས་གཙོའི་ལམ་ལུགས་ཀྱི་ཡར་ཐོན་ཅན་གྱི་ཕྱོགས་སུ་སྣེ་འཁྲིད་གནང་ཡོད་ལ།ཨུ་རུ་སུའི་མི་དམངས་ཚོས་ཁྲག་དང་ཚེ་སྲོག་བཅས་གང་ཡང་བློས་བཏང་བྱེད་མི་དགོས་པར་།ཞི་བའི་ཐོག་ནས་ཁོང་ཚོ་རང་དབང་དང་དམངས་གཙོ་ལྡན་པའི་ཡར་ཐོན་ཅན་གྱི་སྤྱི་ཚོགས་སུ་བསྐྱོད་ཐུབ་པའི་རྨང་གཞི་གཏིང་གནང་ཐུབ་ཡོད་།སྟབས་ལེགས་པ་ཞིག་ལ།ང་ཚོ་བོད་མི་ཚོ་ལའང་ཀོར་པ་ཆའོ་ཕུ་ནང་བཞིན་གྱི་མི་དམངས་ཀྱི་བདེ་སྡུག་དང་རང་དབང་དང་དམངས་གཙོའི་ཆེད་དུ་།རང་ཉིད་ཀྱི་ཆེས་མཐོའི་དབང་ཆ་ཆ་ཚང་བློས་བཏང་གནང་ཐུབ་མཁན་གྱི་དབུ་ཁྲིད་མི་སྣ་ཞིག་ཡོད་ལ།ཁོང་ནི་གོང་ས་ཏྭ་ལའི་བླ་མ་སྐུ་འཕྲེང་བཅུ་བཞི་པ་རྒྱལ་དབང་བསྟན་འཛིན་རྒྱ་མཚོ་མཆོག་ཡིན།